SKRIFTLIG FORESPØRGSEL P-2066/00

af Margrietus van den Berg (PSE) til Kommissionen

(16. juni 2000)

Om: Euro 2000 og salg af billetter på det sorte marked

De franske justitsmyndigheder er i gang med en undersøgelse af firmaet ISL-France, der er en filial af marketingbureauet ISL, som er Euro 2000-organisationskomitéens vigtigste partner i forbindelse med tilrettelæggelsen af Euro 2000.

ISL-France mistænkes for under verdensmesterskaberne i fodbold i 1998 i Frankrig at have solgt billetter, som det havde fået tildelt, på det sorte marked. Moderselskabet ISL skal angiveligt have haft kendskab til dette.

Problemerne omkring billetsalget under verdensmesterskaberne i 1998 foranledigede Kommissionen til at gennemføre en undersøgelse af eventuelle krænkelser af konkurrencebestemmelserne fra ISL-France's side.

Man har også kunnet konstatere et aktivt sort billetmarked under Euro 2000, og salget er tilsyneladende gået strygende i de seneste uger på trods af, at billetterne udstedes med indehaverens navn trykt på. Kommissionen bedes derfor oplyse følgende:

1. Hvilke foranstaltninger er der blevet truffet i samarbejde med Euro 2000-organisationskomitéen for at forhindre salget af billetter til Euro 2000 på det sorte marked?

2. Hvad har man lært fra fiaskoen i 1998, og hvad er der foretaget i samarbejde med ISL for at forhindre salg af billetter på det sorte marked?

3. Er den enig i, at et mere intensivt europæisk samarbejde f.eks. i form af udveksling af oplysninger i ordets bredeste betydning, ville kunne bidrage til at bekæmpe salget af billetter på det sorte marked?

4. Vil den foreslå yderligere foranstaltninger på europæisk plan for at nå frem til en fælles holdning til spørgsmålet om salg af billetter på det sorte marked?

Svar afgivet på Kommissionens vegne af Mario Monti

(19. juli 2000)

Billetsalget til Euro 2000 blev lagt i hænderne på Det Europæiske Fodboldforbund (UEFA) via dets lokale organisationskomité Euro 2000 Foundation som arrangør af turneringen. Billetsalgsarrangementerne blev anmeldt til Kommissionen i marts 1999, så det kunne fastslås, om de opfyldte EU's konkurrenceregler eller ej. Kommissionen gik ikke ind i drøftelser med hverken Euro 2000 Foundation eller ISL om det hensigtsmæssige i de konkrete foranstaltninger, UEFA havde tænkt sig at iværksætte for at forhindre sortbørshandel med billetter.

Den 7. juni 2000 informerede Kommissionen pr. brev UEFA om, at de anmeldte billetsalgsarrangementer, herunder de arrangementer, der af sikkerhedsmæssige grunde var nødvendige for at forhindre sortbørshandel med billetter, opfyldte EU's konkurrenceregler. Kommissionen udtrykte bl.a. tilfredshed med UEFA's beslutning om at give de europæiske forbrugere en ægte mulighed for at skaffe billetter til alle kampe på retfærdige og ikke-diskriminerende vilkår i et omfang, som var passende i betragtning af, at det var nødvendigt at tilbyde billetter til tilhængerne fra de forskellige deltagerlande. Disse arrangementer var meget anderledes end dem, der blev benyttet i forbindelse med verdensmesterskaberne i 1998, som diskriminerede over for forbrugere, der boede uden for Frankrig, og i relation til hvilke Kommissionen greb ind over for turneringens lokale organisationskomité.

Kommissionen er af den opfattelse, at et mere intensivt europæisk samarbejde inden for informationsudveksling, især mellem politimyndighederne, er nødvendigt for at bekæmpe sortbørshandelen med billetter. En sådan informationsudveksling skulle til enhver tid overholde EU's lovgivning om databeskyttelse.

Afviklingen af Euro 2000 vil blive vurderet af et nederlandsk-belgisk projekt, som finansielt støttes af EU's OISIN-program for politi- og toldsamarbejde. Kommissionen vil afvente resultatet af dette projekt, inden den beslutter, om der er behov for yderligere foranstaltninger på EU-plan, herunder foranstaltninger til bekæmpelse af sortbørshandel med billetter.